text: Bilhandel endte dramatisk
  21 juli 2014 kl. 09.39
  En bilhandel mellem to mænd i Fredericia endte med vold og tyveri.
  Det var en 61-årig mand, der havde sat sin bil til salg.
  Han fik besøg af en potentiel køber på sin bopæl.
  - Den 61-årige sælger var udenfor et kort øjeblik, og køberen gik ind og tog mandens tegnebog, siger vagthavende ved Lokalpolitiet i Fredericia, Ole Eckholdt, til Fredericia Dagblad.
  - Da bilens ejer forsøger at spærre tyven vejen, slår tyven manden og skubber ham. Derefter stjæler han nøglerne til bilen og stikker af, siger Ole Eckholdt.
  Tyven beskrives således:
  - af anden etnisk herkomst end dansk, men lys i huden
  - taler dansk med accent
  - 165-175 cm høj og tyk
  - han bar blå trøje og bermudashorts med hvidt, blåt og sort mønster samt en blå og sort kasket
  